KENDELSE AFSAGT AF PRÆSIDENTEN FOR RETTEN FOR EU-PERSONALESAGER

14. juni 2012

Sag F-38/12 R

BP

mod

Den Europæiske Unions Agentur for Grundlæggende Rettigheder

»Personalesag – kontraktansatte – ingen forlængelse af kontrakten – forflyttelse – særlige rettergangsformer – begæring om udsættelse af gennemførelse – uopsættelighed – foreligger ikke«

Angående: Anmodning indgivet i henhold til artikel 278 TFUE og artikel 157 EA samt artikel 279 TFUE, som finder anvendelse på Euratom-traktaten i medfør af dennes artikel 106a, hvorved BP hovedsageligt har anmodet om udsættelse af afgørelserne af 27. februar 2012, hvorved direktøren for Den Europæiske Unions Agentur for Grundlæggende Rettigheder (FRA) besluttede dels ikke at forlænge BP’s kontrakt som midlertidig ansat, dels at ændre hans placering inden for FRA indtil udløbet af den nævnte kontrakt (herefter »de anfægtede afgørelser«).

Udfald: BP’s begæring om foreløbige forholdsregler tages ikke til følge. Afgørelsen om sagens omkostninger udsættes.

Sammendrag

1. Særlige rettergangsformer – udsættelse af gennemførelse – udsættelse af gennemførelsen af en afgørelse om forflyttelse – betingelser – alvorlig og uoprettelig skade – begreb

(Art. 278 TEUF; Personalerettens procesreglement, art. 102, stk. 2)

2. Særlige rettergangsformer – udsættelse af gennemførelse – foreløbige forholdsregler – betingelser – uopsættelighed – alvorlig og uoprettelig skade – bevisbyrde – rent økonomisk tab

(Art. 278 TEUF og 279 TEUF; Personalerettens procesreglement, art. 102, stk. 2)

1. Da Unionens institutioner, organer, kontorer og agenturer råder over et vidt skøn i forbindelse med organisationen af deres tjenestegrene og ligeledes i forbindelse med placeringen af deres personale, udgør en afgørelse om forflyttelse, selv om en sådan afgørelse medfører ulemper for den berørte tjenestemand eller ansatte, ikke en usædvanlig og uforudseelig begivenhed i dennes karriere. Under disse omstændigheder kan udsættelsen af gennemførelsen kun begrundes, når der i undtagelsestilfælde foreligger særlige grunde, som kan påføre den berørte tjenestemand eller ansatte et alvorligt og uopretteligt tab.

(jf. præmis 24)

Henvisning til:

Retten i Første Instans: 12. juli 1996, sag T-93/96 R, Presle mod Cedefop, præmis 45

2. En rent økonomisk skade kan ikke, bortset fra ganske usædvanlige tilfælde, betragtes som uoprettelig eller blot vanskeligt oprettelig, da der senere kan betales økonomisk erstatning herfor.

Selv i tilfælde af et rent økonomisk tab er en foreløbig forholdsregel berettiget, hvis det viser sig, at den begærende part uden denne forholdsregel ville befinde sig i en situation, som kan bringe hans økonomiske levedygtighed i fare, eftersom han ikke råder over et beløb, som normalt kan gøre det muligt for ham at imødegå samtlige de udgifter, der er nødvendige med henblik på at sikre opfyldelsen af hans elementære behov indtil det tidspunkt, hvor der træffes afgørelse i hovedsagen.

Ved vurderingen af, om det påståede tab er alvorligt og uopretteligt og derfor begrunder, at gennemførelsen af den anfægtede afgørelse undtagelsesvis udsættes, skal Personaleretten imidlertid i alle tilfælde råde over konkrete og præcise beviser, underbygget af en dokumentation, som godtgør den økonomiske situation hos den part, der begærer den foreløbige forholdsregel, og som gør det muligt at vurdere, hvilke præcise virkninger det formodes at ville have, såfremt de begærede forholdsregler ikke anordnes.

(jf. præmis 30-32)

Henvisning til:

Den Europæiske Unions Ret: 27. april 2010, sag T-103/10 P(R), U mod Parlamentet, præmis 35-37